2025 హసన్ జిల్లా ట్రక్కు ప్రమాదం

భారతదేశంలోని కర్ణాటకలోని హసన్ జిల్లా, మోసలే హోసహళ్లి గ్రామంలో 2025 సెప్టెంబర్ 12న హిందూ పండుగ గణేష్ చతుర్థిలో భాగంగా గణేశ్‌ శోభాయాత్రలో భక్తులపైకి ట్రక్కు దూసుకెళ్లడంతో 10 మంది మరణించారు, డ్రైవర్‌తో సహా 22 మంది గాయపడ్డారు. ప్రమాదానికి గల కారణం దర్యాప్తులో ఉంది.
నేపథ్యం
గణేష్ చతుర్థి అనేది హిందూ దేవత అయిన గణేశుడి పుట్టినరోజును జరుపుకునే హిందూ పండుగ. ఈ పండుగ సందర్భంగా ఆ దేవుడి పెద్ద విగ్రహాలను ప్రతిష్టించి, తరువాత వాటిని బహిరంగ ఊరేగింపులో తీసుకెళ్లి, నీటిలో నిమజ్జనం చేస్తారు. ఒక ఉగ్రవాద సంస్థ గతంలో పండుగ సందర్భంగా దాడులు జరగవచ్చని హెచ్చరించింది, దీని ఫలితంగా భద్రతను కట్టుదిట్టం చేశారు. 
ప్రమాదం
భారత కాలమానం ప్రకారం  రాత్రి 8:00 గంటల ప్రాంతంలో హసన్ జిల్లాలోని మోసలే హోసహల్లి గ్రామంలో వేగంగా వస్తున్న ట్రక్కు జనంపైకి దూసుకెళ్లింది. జాతీయ రహదారి 373లో అర్కల్‌గూడ్ నుండి హోలెనరసిపుర వైపు వెళుతున్న ట్రక్కు, నియంత్రణ కోల్పోయి, ద్విచక్ర వాహనాన్ని ఢీకొట్టి, గణేశ్‌ శోభాయాత్రలో భక్తులపైకి ట్రక్కు  దూసుకెళ్లింది.
పర్యవసానాలు
ఈ ప్రమాదంలో కనీసం పది మంది మరణించగా, డ్రైవర్ సహా 22 మంది గాయపడ్డారు, ఎనిమిది మంది పరిస్థితి విషమంగా ఉంది. బైకర్‌ను ఢీకొట్టకుండా ఉండటానికి ప్రయత్నిస్తుండగా ట్రక్కు జనంపైకి దూసుకెళ్లిందని, మృతుల్లో బైకర్ కూడా ఉన్నాడని తెలుస్తోంది. సంఘటన స్థలంలోనే కనీసం నలుగురు మరణించినట్లు ప్రకటించారు, గాయపడిన వారిని బెంగళూరులోని రాజీవ్ గాంధీ యూనివర్సిటీ ఆఫ్ హెల్త్ సైన్సెస్ మరియు జిల్లాలోని ఇతర ప్రైవేట్ ఆసుపత్రులకు తరలించారు. బాధితులు 17 మంది 27 సంవత్సరాల మధ్య వయస్సు గలవారు, వీరిలో ఏడుగురు గ్రామస్తులు, హసన్‌లోని ప్రభుత్వ ఇంజనీరింగ్ కళాశాలకు చెందిన ముగ్గురు ఇంజనీరింగ్ విద్యార్థులు ఉన్నారు. బాధితుల్లో తొమ్మిది మంది పోస్టుమార్టంలు మరుసటి రోజు తెల్లవారుజామున 3 గంటలకు పూర్తయ్యాయి, మృతదేహాలను వారి కుటుంబాలకు అప్పగించారు. 

ట్రక్కు డ్రైవర్‌ను హోలెనరసిపురలోని కట్టే బెలగులికి చెందిన భువనేష్‌గా గుర్తించారు, అతనిపై నిర్లక్ష్యంగా వాహనం నడిపినందుకు అభియోగం మోపారు. ప్రమాదం తర్వాత స్థానికుల దాడికి గురైన డ్రైవర్‌ను మొదట స్థానిక ఆసుపత్రిలోని ఇంటెన్సివ్ కేర్ యూనిట్‌లో చేర్చి, సెప్టెంబర్ 14న తదుపరి చికిత్స కోసం బెంగళూరుకు తరలించారు. ప్రమాదానికి గల కారణాలపై దర్యాప్తు నిర్వహిస్తున్నట్లు ఒక పోలీసు అధికారి తెలిపారు.  సోషల్ మీడియా నివేదికలు ట్రక్కు డ్రైవర్‌ను ముస్లిం అని ఈ సంఘటన ఇస్లామిక్ ఉగ్రవాద దాడి అని పేర్కొన్నాయి, దీనిని తరువాత ప్రభుత్వం తోసిపుచ్చింది.

ప్రతిచర్యలు
భారత ప్రధానమంత్రి నరేంద్ర మోడీ తన సంతాపాన్ని వ్యక్తం చేస్తూ, మృతుల కుటుంబాలకు ప్రధానమంత్రి సహాయ నిధి నుండి ₹ 0.2 మిలియన్ (US$2,400) విరాళాన్ని ప్రకటించాడు. కర్ణాటక ముఖ్యమంత్రి సిద్ధరామయ్య తన సంతాపాన్ని వ్యక్తం చేస్తూ, మృతుల కుటుంబాలకు ₹ 0.5 మిలియన్ (US$5,900) పరిహారాన్ని ప్రకటించాడు. ఈ సంఘటనలో గాయపడిన వారి చికిత్సకు అయ్యే వైద్య ఖర్చులను రాష్ట్ర ప్రభుత్వం భరిస్తుందని తెలిపాడు. కేంద్ర మంత్రి హెచ్.డి కుమారస్వామి ప్రమాదంపై తన దిగ్భ్రాంతిని వ్యక్తం చేశాడు.  కర్ణాటకకు చెందిన ఇతర రాజకీయ నాయకులు, ప్రభుత్వ అధికారులు  ఈ ప్రమాదంపై తమ విచారాన్ని వ్యక్తం చేశారు, భద్రతా చర్యలు సరిపోలేదని ప్రతిపక్షాలు ప్రభుత్వాన్ని నిందించాయి.

మూలాలు

వర్గం:2025 ప్రమాదాలు
వర్గం:2025 మరణాలు